**‏**05/08/2019

**הקשר בין אגודה קהילתית לכספי חלף.**

שלום לכולם,

בימים האחרונים מדברים במושב על הקמת אגודה קהילתית. זהו צו השעה- מספרים לנו, מצב התשתיות ביישוב בכי רע- אומרים לנו...

אקדים ואומר- אני בכלל לא נגד. הייתי חברת וועד מקומי והתנדבתי בוועדת נוער במשך שנים. ברור לי שאם נצטרך להסתמך על מיסי ועד ועל "חסדי" המועצה, המושב הזה לא יתפתח, לא יתקדם ואף יצעד אחורה. אחת המטרות העיקריות של אגודה קהילתית היא ליצור מנגנון לגביית כספים מעבר למיסי הועד, אבל איך אני יכולה להצטרף לאגודה אם אני לא סומכת על כך שמי שאמון על הכסף פועל לטובת כלל הציבור ולא לטובת קבוצת אנשים כזו או אחרת? לצערי הרב, בעקבות כל מה שקורה במושב עם כספי החלף אין לי אמון בהנהלות המושב ועל מי שמובילים את המהלך להקמת האגודה הקהילתית.

מאחר והמהלכים שפוגעים באמון שלי נעשים ללא ידיעת הציבור אני יודעת שרבים מכם לא מבינים במה דברים אמורים. באמת קשה להסביר ולפרט כאן את כל השתלשלות העניינים שהובילו למשבר האמון ובכל זאת אנסה לתמצת את עיקרי הדברים.

לקראת סוף 2017 (בעקבות התפטרות הועד המקומי הקודם) קמנו, קבוצה של תושבים במושב, והתחלנו ללמוד על יעוד **כספי חלף היטל ההשבחה**. ככל שהתעמקנו בנושא כך הבנו שהנהלת האגודה החקלאית מתנהלת בצורה לא ראויה, לא צודקת ובוודאי לא קהילתית. נושא חלף היטל ההשבחה הנו מורכב וקשה להבנה ואני לא מתיימרת להיות מומחית. על אף זאת אציין מס' עובדות שעליהן אין עוררין ומספיק בהן כדי להבין מה הביא אותי למצב של חוסר אמון בהנהלות המושב.

בהחלטת המליאה של המועצה האזורית גלבוע מה- 27.7.16 נקבע כי ייעוד כספי החלף היטל השבחה ייזקף לזכות **היישוב.**  ברור לכל בר דעת שמשמעות המילה יישוב הנו **הועד המקומי**. בפרוטוקול המליאה המילה "יישוב" חוזרת שוב ושוב ואם נשאר צל של ספק שימו לב לסעיף 2 שמבהיר הכל:

"לנוכח הכורח בהורדת החזר וועדים חיפשנו מקורות סיוע אחרים עבור הוועדים. שימוש בכספים אלה- היא אחד הרעיונות לסיוע..." .

למרות האמור באופן תמוה נחתם הסכם בין האגודה החקלאית והמועצה האזורית בעניין ייעוד כספי החלף, רגע לפני הבחירות ומעל ראשו של הועד המקומי (חתימת יו"ר הועד המקומי נוספה למסמך רק לאחר מעשה).

ציטוטים מתוך ההסכם הנ"ל:

סעיף 4. "המועצה מתחייבת בהתחייבות בלתי חוזרת כלפי האגודה להעביר לחשבון ייעודי הנ"ל סכום של **ארבע מיליון ומאתיים אלף ₪** מכספי החלף שיתקבלו אצלה מרמ"י, ועד ל- 50% מכספי החלף ובהתאם להחלטת המליאה."

סעיף 5. "מוסכם כי הסכום האמור בסעיף 4 אשר תעביר המועצה לחשבון הייעודי עבור תשתיות הנחלות הינו מכספי החלף ועבור 63 נחלות חקלאיות שנרכשו ע"י המשתכנים החדשים בהתאם לחוקי רמ"י"

מקריאת ההסכם הבנתי, שלמרות כל מה שאמרו לנו פעם אחר פעם בפגישות (שכספי החלף ילכו לפיתוח תשתיות ציבוריות ביישוב הוותיק), אין ספק שהאגודה החקלאית מתכננת על מרבית כספי החלף לטובת פיתוח הנחלות החדשות וזאת על חשבון היישוב כולו.

החלטת המליאה שכספי החלף (4,200,000 ₪) יועברו (בכסף או בעבודות קבלן) ליישוב (לוועד המקומי) הייתה יכולה להיות בשורה מדהימה עבור כפר יחזקאל והזדמנות נהדרת לשדרג את התשתיות של היישוב הוותיק כהכנה לקליטת התושבים הרבים שאמורים להילקט כאן בקרוב. אותן תשתיות שנמצאות במצב בכי רע ושבגללן אומרים לנו שעלינו להצטרף לאגודה קהילתית.

שמעתי מחברים באגודה החקלאית את המשפט "זה כסף שאנחנו שילמנו ולכן נכון שזה יחזור אלינו" –היטל כטבעו לא נועד לחזור באופן ישיר למשלם. האם אתם מצפים שלא יממנו תרופות בסל בריאות מכספי המיסים שלכם בגלל שלא אתם אלה שחולים? מיסים והיטלים הם לא פרסונליים. חוץ מזה, כאמור, במקרה הנדון, ייעוד כספי החלף המועברים מרמ"י (רשות מקרקעי ישראל) לוועדה המקומית ומהמועצה ליישוב (50% מהסכום כפי שנקבע בהחלטת המליאה מ-2016 אותו קידם נציגנו במליאה) הנם לפיתוח תשתיות ביישוב הוותיק וכלל לא משנה בגין מה ומי הגיעו הכספים לרמ"י.

שמעתי רבות מחברי האגודה החקלאית את המשפט "אנחנו מימנו אתכם לאורך כל השנים" . כנראה שאותם אנשים שכחו שאת המצב שבו בלית ברירה האגודה החקלאית נאלצת להשקיע בעניינים מוניציפאליים, האגודה החקלאית יצרה במו ידיה: 1. האגודה החקלאית נמנעה מלהכין תשתית סטטוטורית (אגודה קהילתית) עוד בטרם החליטו לשווק את מגרשי ההרחבה. 2. היא קלטה תושבים רבים מבלי לתכנן תשתיות ציבוריות עבורם 3. מרבית חברי האגודה החקלאית התנגדו לניסיון הקודם להקים אגודה קהילתית לפני עשור. מעבר לאמור, מדובר בטענה בעייתית במיוחד לאור העובדה שכל מי שקנה מגרש בהרחבה, לפחות בשנים הראשונות, שילם סכום נכבד לכיסוי חובות האגודה החקלאית (חברת "המשקם"). ובכל מקרה יש פה מצב של- נתינת אצבע וניסיון לקחת בתמורה את כל היד.

למרות שהאגודה החקלאית החליטה על דעת עצמה כיצד, מתי וכמה להשקיע בעניינים מוניציפאליים לאורך השנים, אני מכירה ומוקירה בהשקעות אלו ובהחלט מוכנה שיקזזו את הסכומים הללו מכספי החלף.

כאמור אנחנו כבר תקופה ארוכה מנסים להביא למצב שבו כספי החלף יגיעו לייעודם- שדרוג התשתיות הציבוריות ביישוב הוותיק לטובת כלל המושב. כאמור, לאורך השנה האחרונה קיימנו מס' פגישות עם הנהלת האגודה החקלאית, הועד המקומי (לפני ואחרי הבחירות) ועם ראש המועצה עובד נור. התשובות שקיבלנו והמעשים בשטח הם שהובילו לחוסר האמון והאכזבה הגדולה מההנהלות. לאחרונה שמעתי חברי אגודה אומרים "את צודקת אבל מאוחר מידי- אבוד לך". אז דעו, זה לא אבוד "לי", אם זה אכן אבוד זה אבוד לכולנו וזו תהיה בכייה לדורות.

עוד לא מאוחר מידי, בעיני שום דבר לא אבוד. אפשר עוד לתקן. הפרויקטים עוד לא יצאו לדרך.

כדי שאצטרף לאגודה קהילתית יהיה על ההנהלות פה להוכיח שאפשר לסמוך עליהן ולהאמין בהן. לשם כך הם יצטרכו לעשות שורה של פעולות בוני אמון:

1. הפרדה מוחלטת בין פרויקט התשתיות לנחלות החדשות לפרויקט כספי החלף (בחשבונות בנק נפרדים באם יועבר כסף, או בעבודה מול הקבלנים).
2. הקמה של צוות של תושבים, חקלאים ושאינם חקלאים, שתבחר משימות לשדרוג היישוב הוותיק ותתעדף אותם.
3. פיקוח ובקרה על הפרויקטים של כספי החלף (כדי לוודא שאין זליגה לפרויקטים שלא קשורים לתשתיות ציבוריות של היישוב הוותיק).
4. דיווחים שקופים וקבועים לכלל התושבים על התקדמות פרויקט התשתיות הציבוריות ליישוב הוותיק (גם מבחינה תקציבית).

אוסיף ואומר שתחושת חוסר האמון אף התגברה אצלי לאחר קריאת טיוטת תקנון האגודה הקהילתית. ראשית היה ראוי לנסח תקנון רק לאחר קיום שיח ציבורי וחשיבה משותפת על היעדים. שנית, אינני משפטנית, אך מעיון בתקנון נראה שהוא מחזק את האגודה החקלאית ומקפח מאד את התושבים וככה לא בונים קהילה.

אני מזמינה כל מי שרוצה לשמוע עוד פרטים או לקבל הוכחות לכך שדבריי נכונים לפנות אלי:

054-2462240.

בהצלחה לכולנו,

נאוה טל